Libertango

"Libertango" on Argentina helilooja Ástor Piazzolla instrumentaaltango. 1974. aasta mais Milano plaadifirmas Carosello salvestatud ja plaadistatud pala on üks maailma tuntumaid tangosid. Pealkiri "Libertango" on uudissõna, milles on ühendatud hispaaniakeelsed sõnad libertad ('vabadus') ja tango, sümboliseerides Piazzolla siirdumist klassikalise tango juurest nn tango nuevo juurde. "Libertango" esimene versioon kestis 2 minutit 48 sekundit ja ilmus Ástor Piazzolla samanimelisel plaadil. Plaat sisaldas ka teisi tango nuevo stiilis muusikapalu, millest enamik kannab vormilt sarnaseid liitpealkirju. Piazzolla on nende loomist meenutades naljatamisi öelnud, et pealkirjade väljamõtlemine nõudis rohkem vaeva kui muusika kirjutamine. Ástor Piazzolla – bandoonium, dirigent Felice Da Viá – klaver, Hammondi orel C3 Gianni Zilioli – Hammondi orel C3, marimba Giuseppe Prestipino (Pino Presti) – basskitarr Tullio De Piscopo – löökriistad Filippo Daccò – akustiline ja elektrikitarr Andrea Poggi – timpanid, löökriistad Keelpillid: Umberto Benedetti Michelangelo – 1. viiul Elsa Parravicini – 1. vioola Paolo Salvi – 1. tšello Marlaena Kessick – G-flööt Hugo Heredia, Gianni Bedori – C-flööt Produtsent – Aldo Pagani Helistuudio – Mondial Sound Studio, Milano Helitehnik – Tonino Paolillo "Libertango" 2:48 "Meditango" 5:38 "Undertango" 4:08 "Adiós Nonino" 5:35 "Violentango" 3:34 "Novitango" 3:33 "Amelitango" 3:59 "Tristango" 6:54 2000 – Grammy nominatsioon parima ladinaameerika džässalbumi (Best Latin Jazz Album) kategoorias, Gary Burtoni plaat "Libertango" 2004 – Grammy nominatsioon parima instrumentaalarranžeeringu kategoorias, Jorge Calandrelli seade "Libertangost" Tšellist Yo-Yo Ma esitas "Libertango" oma 1997. aasta plaadil "Soul of the Tango: The Music of Ástor Piazzolla". 2000. aastal mängis kitarrist Al Di Meola selle oma plaadile "The Grande Passion". 2002 esitas "Libertango" Austraalia-Briti keelpillikvartett Bond oma teisel plaadil "Shine". "Libertangot" on salvestanud ka Norra trompetist Tine Thing Helseth, Jaapani pianist Hiromi ja Colombia harfimängija Edmar Castaneda. ETV saatesarjas "Klassikatähed" esitas "Libertango" 2013. aastal tšellist Marcel Johannes Kits, hiljem on ta seda esitanud saates "Terevisioon" koos ansambliga C-Jam. 2018. aastal esitas samal konkursil "Libertango" viiuldaja Johannes Põlda koostöös võistlustantsija Liina Kasega. Eesti muusikuist on "Libertango" salvestanud näiteks trio koosseisus Arvo Leibur, Heiki Mätlik ja Terje Terasmaa (2000, plaat "Tango king Astor Piazzolla"), Villu Veski ja Tiit Kalluste tangosekstett koos Daniel Piazzollaga (2003, plaat "Mi tango en Buenos Aires"), ansambel Xilofono (2011, plaat "Mosaiik"), Jaak Lutsoja Quintet (2013, plaat "Adiós nonino"), Trio Kolm Krooni (Jaan Arder, Henn Rebane, Vambo Pikknurm, 2014, plaadil "Kontsert "Estonia" Talveaias"), Akordioniklubi (2015, plaat "Mentionere") ning orkester Sotto Voce (2016, plaat "Sosinad"). Algselt instrumentaalpalana kirjutatud "Libertangole" lõi Argentina luuletaja Horacio Ferrer 1990. aastal hispaaniakeelse lauluteksti vabaduse teemal. Hispaaniakeelsed sõnad on "Libertangole" loonud ka Kuuba-Ameerika laulja Luisa Maria Güell (laul ilmus tema 2007. aasta plaadil "Una") ning Argentina laulja ja helilooja Lilí Gardés lavastuse "Zombitango" jaoks. Prantsuskeelse versiooni "Moi je suis tango" lõi Guy Marchand. "Libertango" tuntuim uusversioon on Jamaica laulja Grace Jonesi "I've Seen That Face Before (Libertango)" (1981, plaat "Nightclubbing"). Sedagi on esitanud veel mitmed muusikud, näiteks iiri folkmuusik Sharon Shannon oma 1997. aasta plaadil "Each Little Thing", kus laulis Kirsty MacColl. "Libertango" instrumentaaltöötlusena sai alguse Alexej Gerassimezi "Piazonore", mida Eestis esitas telesaatesarja "Klassikatähed" finaalis 2018. aastal Tanel-Eiko Novikov. "Libertangot" kasutati Poola lavastaja Roman Polanski filmis "Frantic" (1988), samuti Prantsuse lavastaja Jacques Rivette'i filmis "Le Pont du Nord" (1981) ja Jacques Maillot' filmis "Les Liens du sang" (1988). Briti lavastaja Sally Potteri filmis "The Tango Lesson" (1997) mängisid "Libertangot" vene akordionist Pjotr Dranga ja viiuldaja Dmitri Kogan. "Libertangot" on kasutanud saatemuusikaks paljud iluuisutajad, paaridest näiteks Oksana Grištšuk ja Jevgeni Platov, Tatjana Navka ja Roman Kostomarov, Sinead Houston Kerr ja John Kerr, üksikesinejaist aga Shizuka Arakawa, Akiko Suzuki, Christina Gao, Sonia Lafuente Martínez jpt. Maria Susana Azzi, Simon Collier, "Le Grand Tango: The Life and Music of Ástor Piazzolla", Oxford: Oxford University Press, 2000, lk 168 Gary Burton Grammy kodulehel Jorge Calandrelli Grammy kodulehel Marcel Johannes Kits - "Libertango" ERR, 14.04.2013. Marcel Johannes Kits ja C-Jam - "Libertango" ERR, 12.06.2013. Otsing "Libertango" Eesti rahvusbibliograafia andmebaasis. Each Little Thing entry at All Music Guide Ástor Piazzolla "Libertango" video (algversioon) Video Yo-Yo Ma ja Nestor Marconi versioonist Video Luisa Maria Güelli versioonist